Ego Johannes de Claron, miles, notum facio universis quod ego spontaneus, non coactus, non circumventus, vi, dolo, metu seu precibus non inductus, intravi homagium nobilis domine Lore, relicte nobilis viri Johannis, quondam comitis Burgundie et domini Salinensis, promittens [ei] fidelitatem tantum quantum vassallus domini debet et tenetur. Cepi autem et capio a dicta domina mea in casamentum et feodum res inferius annotatas, videlicet apud Deserviler, liberos Viventii, filii Perrete, de Rurey, liberos Villermi, fratris ejus, Valcherium et Parisium, fratres, Parisium et Bisuncium, liberos Flurier, Robertum, filium Ogeri, et Morcellum, fratrem ejus, Hugonem Reboudier, le Vetre et le Marachat, homines meos, cum mansis eorundem, et quicquid habeo, habere possum vel debeo in villis et territoriis de Deserviler et de Livier, tam in hominibus quam in terris, campis, pratis et rebus aliis quibuscumque; item, partem meam de la forest de la Sarray, partem meam des corvées et des fruitieres de Deserviler et de Livier. Promitto siquidem, per stipulationem solempnem et fide mea super hoc prestita corporali, predicte domine mee omnia predicta et singula tenere firmiter et inviolabiliter observare et nichil contra fecisse vel facere per me vel per alium in futurum, et res universas et singulas predictas feodatas garantire, defendere et pacificare contra omnes; renuncians... In cujus rei testimonium, sigillum venerabilis capituli ecclesie Sancti Anatolii Salinensis presentibus litteris rogavi et feci apponi... Datum die veneris proxima post exaltationem Sancte Crucis, anno Domini Mº ducentesimo septuagesimo IIº.